  Майя Бывальцева Семьялэсь, яратонлэсь но осконлыклэсь нуналзэс 8-тӥ пӧсьтолэзе Ижкарысь Киров нимо паркысь фан-зонаын пусъёзы. Со нуналэ карысь 10 пар кузпалъёслы мер данъетъёс — «За любовь и верность» медальёс сётозы. Со сярысь 5-тӥ пӧсьтолэзе журналистъёслы вераз кар администрациысь калыклы мерлыко юрттэт сётонъя, семьяосын, анайёсын но нылпиосын ужанъя управленилэн кивалтӥсезлэсь ужзэ быдэсъясь Мария Васильева. Берло тямыс аръёс ӵоже Удмуртилэн шоркараз 128 пар кузпалъёслы медальёс сётӥзы ни. Та данъет сётӥське 25 арлэсь кема ӵошен улэм кузпалъёслы. Яратыса но ог-огзылы оскыса улӥзы, нылпиоссэс умой будэтӥзы Мария Васильева, Ижкар администрациысь калыклы мерлыко юрттэт сётонъя, семьяосын, анайёсын но нылпиосын ужанъя управленилэн кивалтӥсезлэсь ужзэ быдэсъясьАрнянуналэ 11 часын Архангел Михаиллы сӥзем собор вӧзысь Пётрлэн но Феврониялэн синпелетсы дорын Семьялэн, яратонлэн но осконлыклэн нуналзылы сӥзем сяме пыӵам элькун ужрад ортчоз. 16 часысен шулдыръяськон ужрадъёс Киров нимо паркысь фан-зонаын кутскозы. Тямысэтӥ числое ми Пётрлэн но Феврониялэн улон-вылонзы сярысь фильм возьматомы. <…> Сакыр вата, майтал пуйы лэсьтонъя мастер-классъёс луозы. Семьяос понна спортъя эстафета луоз, футбол, баскетбол но волейбол шудыны луоз, пиналъёслы карусельёс ужалозы Юлия Померанцева, «Летний сад» огазеяськонлэн кивалтӥсезлэн воштӥсезМер медален пусъён понна кар администрациен ӵектэм муртъёс пӧлын Евгений но Любовь Зайцевъёс. Соос 46 ар ӵошен шудо уло ни. Кык нылпиоссэс будэтӥзы, ньыль нунокъёссэс визьноданы юрттӥзы. Валамон, шуг-секытъёс вал. Но ми тыршиськомы ужаны, азьлане умоезлы осконэн учкыны. Ми ӧм но шӧдылэ, сомында ар ӵошен ортчемын шуыса. Котьку зэмлыко ужамы, асьме ужмес быдэсъямы, нылпиосмес, нунокъёсмес визьнодамы Евгений Зайцев, Ижкарын улӥсьСемьялэн, яратонлэн но осконлыклэн нуналзылы сӥзем ужрадъёс Удмуртиысь ваньмаз каръёсын но ёросъёсын радъясько. Ижкарысь Ленин ёросысь семьяос понна ужрад 5-тӥ пӧсьтолэзе ортчиз ни. Туннэ, 6-тӥ пӧсьтолэзе, Устинов ёросысь нылпиосын семьяосты Серафим Саровскийлэн храмез дорын возьмало. 7-тӥ пӧсьтолэзе Октябрь ёросысь семьяос понна ужрадъёс Зоопаркын ортчозы. 8-тӥ пӧсьтолэзе Индустри ёросысь Космонавтъёслэн парказы шулдыръяськозы. 9-тӥ пӧсьтолэзе М. Горький нимо лыдӟиськонниын Первомай ёросысь трос нылпиё семьяос праздникез пусъёзы. ВАТСАН 8-тӥ пӧсьтолэзь — Семьялэн, яратонлэн но осконлыклэн огъяросси нуналзылы. Кунамы та праздникез нырысьсэ пусйизы 10 ар талэсь азьло, 2008-тӥ арын. Радъясь комитетэн мер данъет юнматэмын — «За любовь и верность»медаль. Сое 25 арлэсь кема ӵошен улэм кузпалъёслы сёто. Удмуртиын 508 паръёс медален пусъемын ни. Праздниклэн тодметэз — ромашка. Тегъёс: Мерлык Ижкар Удмуртия семья праздникъёс  